《征妇词》
元代·刘祁

青灯荧荧照空壁，绮窗月上莎鸡泣。良人塞上远从军，独妾深鸡长太息。

忆初痴小嫁君时，谓君不晚拥旌麾。如何十载尚舆隶，东屯西戍长奔驰。

秋风戎马临关路，千里持矛关上去。公家事急将令严，儿女私情那得顾。

恨妾不为金鞴靫，在君腰下随风埃。恨妾不为龙泉剑，在君手内飞光燄。

慕君不得逐君行，翠袖斑斓空血染。君不见重瞳凤驾游九疑，苍梧望断犹不归。

况今沙场征战地，千人同去几人回。君回不回俱未见，妾心如石那可转。

作者简介：祁字京叔，浑源人。弱冠举金进士，廷试失意，即闭户读书。凡七年而殁，年四十八。京叔好三苏文，为学能自刻厉，文章议论，粹然一出于正。有《神川遁士集》二十卷、《处言》四十三篇、《归潜志》三卷。